និស្សិត​ខ្មែរ​មិន​ទាន់​ត្រៀម​លក្ខណៈ​ពេល​ចូល​​សហគមន៍​​អាស៊ាន
ប្រទេស​កម្ពុជា​ហាក់​រៀបចំ​ខ្លួន​យឺត​ពេល​​បន្តិច​ទៅ​ហើយ​ក្នុង​ការ​ត្រៀម​យុវជន​របស់​ខ្លួន​ឲ្យ​មាន​សមត្ថភាព​គ្រប់គ្រាន់​ក្នុង​ការប្រកួត​ប្រជែង ​ដើម្បី​ដណ្តើម​ទី​ផ្សារ​ការងារ​ នៅ​ពេល​ដែល​សហគមន៍​អាស៊ាន​ចាប់​ផ្តើម​នោះ។​
ភ្នំពេញ — ក្រុមនិស្សិតមួយចំនួនដែលកំពុងសិក្សានៅតាមសាកលវិទ្យាល័យក្នុងទីក្រុងភ្នំពេញ បានសម្ដែងក្តីព្រួយបារម្ភរបស់ពួកគេ ចំពោះការទទួលបានឱកាសការងារធ្វើ នៅពេលដែលសមាហរណកម្មអាស៊ាននឹងចូលមកដល់នៅឆ្នាំក្រោយ។ ថ្លែងនៅក្នុងបទសម្ភាសន៍មួយជាមួយវីអូអេនៅឯសិក្ខាសាលាមួយស្តីពីយុវជននិងសមាហរណកម្មអាស៊ានដែលគេរៀបចំឡើងក្នុងទីក្រុងភ្នំពេញកាលពីថ្ងៃអាទិត្យទី១៦ ខែវិច្ឆិកានេះ កញ្ញា សុក ច័ន្ទបរមី និស្សិតឆ្នាំទី១នៃសកលវិទ្យាល័យភូមិន្ទនីតិសាស្ត្រនិងវិទ្យាសាស្ត្រសេដ្ឋកិច្ចបាននិយាយថា វាហាក់ដូចជាយឺតពេលបន្តិចទៅហើយសម្រាប់យុវជនកម្ពុជាដូចជាកញ្ញាជាដើម ក្នុងការត្រៀមខ្លួនឲ្យបានគ្រប់គ្រាន់ បើប្រៀបធៀបជាមួយនឹងយុវជននៅតាមបណ្ដាប្រទេសផ្សេងទៀតក្នុងតំបន់អាស៊ីអាគ្នេយ៍ ដើម្បីទទួលផលនៃសមាហរណកម្មអាស៊ាននោះ។ «គេមានការរៀបចំមុនហ្នឹងពី៥ទៅ១០ឆ្នាំ ប៉ុន្តែយើងទើបនឹងចាប់ផ្ដើមនៅឆ្នាំនេះ ហើយឆ្នាំក្រោយសមាហរណកម្មអាស៊ាននឹងចូលមកដល់។ អញ្ចឹង ខ្ញុំភ័យព្រួយ ខ្លាចថាយើងធ្វើអត់ទាន់បានដូចគេ។ អញ្ចឹងអាចធ្វើឲ្យការអភិវឌ្ឍរបស់យើងធ្លាក់ចុះ»។ ដូចគ្នាដែរកញ្ញា អ៊ូច សាខនលក្ខិណា និស្សិតមកពីសកលវិទ្យាល័យតែមួយក៏បង្ហាញក្តីព្រួយបារម្ភស្រដៀងគ្នានេះដែរ។ «ចា៎បារម្ភ ព្រោះថាប្រព័ន្ធអប់រំយើងនៅអន់ជាងប្រព័ន្ធអប់រំនៅប្រទេសនៅក្នុងអាស៊ានដទៃទៀត។ បារម្ភថាពេលចូលអាស៊ានទៅ យើងអត់អាចមានឱកាសទទួលបានការងារល្អដូចគេ»។ ប្រទេសចំនួន១០នៅក្នុងសមាគមប្រជាជាតិអាស៊ីអាគ្នេយ៍ឬហៅកាត់ថាអាស៊ានដែលរួមមានសាំងហ្គាពួរ ម៉ាឡេស៊ី ឥណ្ឌូនេស៊ី ហ្វីលីពីន ប្រ៊ុយនេ ភូមា ថៃ ឡាវ វៀតណាម និងកម្ពុជា គ្រោងនឹងរួមបញ្ចូលគ្នាឲ្យទៅជាសហគមន៍តែមួយ នៅចុងឆ្នាំ២០១៥ខាងមុខនេះ។ ការរួមបញ្ចូលគ្នាជាសហគមតែមួយឬដែលគេហៅថាសមាហរណកម្មអាស៊ាននេះ នឹងអនុញ្ញាតឲ្យមានលំហូរចេញចូលដោយសេរីនូវទំនិញ សេវាកម្ម វិនិយោគនិងកម្លាំងពលកម្មដែលមានជំនាញនៅក្នុងសហគមន៍រួមគ្នានេះ។ ក្រុមអ្នកវិភាគលើកឡើងថា កម្លាំងពលកម្មនៅកម្ពុជាភាគច្រើនមិនមានជំនាញដែលអាចឆ្លើយតបទៅនឹងតម្រូវការទីផ្សារទាំងនៅក្នុងស្រុកនិងនៅក្នុងតំបន់បាននៅឡើយ។ ពួកគេលើកឡើងថា ប្រទេសកម្ពុជាហាក់រៀបចំខ្លួនយឺតពេលបន្តិចទៅហើយក្នុងការត្រៀមយុវជនរបស់ខ្លួនឲ្យមានសមត្ថភាពគ្រប់គ្រាន់ក្នុងការប្រកួតប្រជែង ដើម្បីដណ្ដើមទីផ្សារការងារនៅពេលដែលសហគមន៍អាស៊ានចាប់ផ្តើមនោះ។ លោក ហេង ភក្តី គឺជាស្ថាបនិកនៃវិទ្យាស្ថាន Enrich ដែលជាអ្នករៀបចំសិក្ខាសាលាស្តីពីយុវជននិងសមាហរណកម្មអាស៊ានកាលពីថ្ងៃអាទិត្យនោះ៖ «យើងគួរតែបានពង្រឹងគុណភាពអប់រំនេះតាំងពីយូរណាស់មកហើយ ព្រោះគម្រោងអាស៊ាន មិនមែនទើបនឹងចាប់ផ្តើមពីរបីឆ្នាំមុននេះទេគឺចាប់តាំងពី១០ឆ្នាំមុនមកហើយ អញ្ចឹងការរៀបចំទុកសម្រាប់អាស៊ានគួរតែបានចាប់ផ្តើមធ្វើតាំងពីយូរណាស់មកហើយ។ តែទោះជាយឺតយ៉ាវក៏ដោយ ក៏វាមិនទាន់ហួសពេលនៅឡើយដែរ។ យើងអាចប្រឹងប្រែងជាមួយគ្នាដើម្បីពង្រឹងវិស័យអប់រំប្រទេសយើង»។ លោកហេង ភក្តីមានប្រសាសន៍បន្ថែមថា រដ្ឋាភិបាលគួរតែពង្រឹងនិងពង្រីកប្រព័ន្ធផ្សព្វផ្សាយព័ត៌មានរបស់ខ្លួនទាក់ទងនឹងសមាហរណកម្មអាស៊ាននេះ ឲ្យបានទូលំទូលាយបន្ថែមទៀត ទៅដល់ថ្នាក់មូលដ្ឋានជាពិសេសគឺក្នុងស្រទាប់យុវជនតែម្តង។ «រដ្ឋាភិបាលមានគោលនយោបាយច្បាស់លាស់ត្រឹមត្រូវរបស់គាត់ហើយ ប៉ុន្តែគាត់អត់បានពាំនាំគោលនយោបាយហ្នឹង ឲ្យបានឮដល់ថ្នាក់ក្រោម ឲ្យបានទូលំទូលាយនៅឡើយ»។ មន្ត្រីរដ្ឋាភិបាល បានលើកឡើងថា រដ្ឋាភិបាលបានធ្វើការផ្សព្វផ្សាយគោលនយោបាយរបស់ខ្លួនទាក់ទងនឹងសមាហរណកម្មអាស៊ាននេះ ជាហូរហែមកហើយ ហើយក៏កំពុងធ្វើកំណែទម្រង់គុណភាពអប់រំក្នុងស្រុកដើម្បីឆ្លើយតបទៅនឹងតម្រូវការទីផ្សារអាស៊ានហើយដែរ។ រដ្ឋមន្ត្រីក្រសួងអប់រំ យុវជននិងកីឡា លោកបណ្ឌិត ហង់ ជួនណារ៉ុន មានប្រសាសន៍ថារដ្ឋាភិបាលកំពុងពង្រឹងវិស័យអប់រំដោយផ្ដោតជាសំខាន់ទៅលើផ្នែកវិទ្យាសាស្ត្រ ដែលកម្ពុជានិងអាស៊ានត្រូវការជាចម្បង។ «ឥឡូវយើង សម្បូរតែអ្នករៀនខាងវិទ្យាសាស្ត្រសង្គមអត់មានអ្នករៀនខាងផ្នែកវិទ្យាសាស្ត្រដូចជាវិស្វកម្មអីជាដើម ដល់ពេលវិនិយោគគេមកដល់គេត្រូវការសាងសង់រោងចក្រ ផលិតគ្រឿងឧបករណ៍អេឡិចត្រូនិកជាដើម អញ្ចឹងយើងត្រូវការអ្នកចេះខាងផ្នែកអេឡិចត្រូនិកនិងខាងផ្នែកកម្មន្តសាលជាដើម»។ យ៉ាងណាក៏ដោយ អ្នកជំនាញលើកឡើងថាយុវជនកម្ពុជាមិនគួរបារម្ភជ្រុលពេកទេ ប្រសិនបើពួកគេខិតខំប្រឹងប្រែងរៀនសូត្រនឹងចាប់យកជំនាញណាមួយឲ្យពិតប្រាកដនោះ។ លោក ច័ន្ទ សុផល គឺជាអ្នកវិភាគសេដ្ឋកិច្ច និងជាអតីតប្រធានសមាគមសេដ្ឋកិច្ចកម្ពុជា។ «បើយើងចេះទៅ យើងមិនពិបាករកការងារធ្វើទេ ឲ្យតែមានជំនាញត្រូវតាមទីផ្សារ។នៅក្នុងការប្រកួតប្រជែងក្នុងអាស៊ាន ខ្ញុំជឿថាអាចមានហើយ អ្នកមកពីហ្វីលីពីន ម៉ាឡេស៊ី ឥណ្ឌូនេស៊ី វៀតណាមឬថៃជាដើម ប៉ុន្តែប្រហែលជាមិនច្រើនពេកទេ។ តែបើយើងនៅក្នុងស្រុកយើង យើងចេះភាសារបស់យើង យើងចេះភាសាអង់គ្លេស យើងមានជំនាញច្បាស់លាស់ ការប្រកួតប្រជែងរបស់យើង នឹងមានកម្រិតខ្ពស់»។ ដូចកញ្ញា សុក ច័ន្ទបរមី និងកញ្ញា អ៊ូច សាខនលក្ខិណាដែរ កញ្ញា រស់ ដាណេ និស្សិតមកពីសាកលវិទ្យាល័យភូមិន្ទនីតិសាស្ត្រនិងវិទ្យាសាស្ត្រសេដ្ឋកិច្ចម្នាក់ទៀត លើកឡើងថា ទោះបីជាពួកខ្លួនមានការព្រួយបារម្ភអំពីឱកាសទទួលបានការងារធ្វើ នៅពេលដែលសហគមន៍អាស៊ានចាប់ផ្តើមក៏ដោយ ក៏ពួកខ្លួនមើលឃើញសមាហរណកម្មអាស៊ាននោះ ថាជាឱកាសមួយនៃការប្រកួតប្រជែង ដើម្បីពង្រឹងសមត្ថភាពរបស់ខ្លួនផងដែរ។ «ខ្ញុំចូលចិត្តការប្រកួតប្រជែង ព្រោះថាឲ្យយើងដឹងពីសមត្ថភាពនិងដឹងពីសេដ្ឋកិច្ចនៃប្រទេសនីមួយៗឲ្យបានច្រើនជាងនេះ»។ កញ្ញា រស់ ដាណេ បន្ថែមថាកញ្ញាបានប្តេជ្ញាចិត្តថាខ្លួននឹងខិតខំរៀនសូត្រដើម្បីទទួលបានឱកាសការងារល្អប្រសើរ ហើយអាចចូលរួមអភិវឌ្ឍន៍ប្រទេសជាតិរបស់ខ្លួនឲ្យបានជឿនលឿនដូចបណ្តាប្រទេសជឿនលឿនដទៃទៀតដែរ៕